runetrust/blame-folketinget-dk huggingface dataset:
Stinus Lindgreen (RV), 2023-05-09:
Tak for det.
Og tak til ministeren for en rigtig god tale.
Jeg glæder mig til at blive indkaldt til forhandlinger om det her vigtige område og er meget glad for at høre de ord, der kommer oppe fra talerstolen.
Hvis jeg må blive lidt mere konkret, kunne jeg godt tænke mig at høre ministerens holdning til en øget pris på tobak.
Det var noget, vi diskuterede rigtig meget tilbage i 2019.
Det er ingen hemmelighed, at der var nogen, der gerne ville være gået videre, end man gjorde dengang.
Så hvad er ministerens holdning til det?
Der er et andet emne, der har været oppe at vende her de seneste dage, og det kan være, at ministeren ikke har en holdning til det endnu, men ikke desto mindre vil jeg stille spørgsmålet, for nu har jeg jo chancen for at spørge om det.
Det har været fremme fra Kræftens Bekæmpelse og Hjerteforeningen, at man burde have et forbud mod filtre på cigaretter, fordi det er en falsk tryghed, og fordi det oven i det er et problem for miljøet, fordi de ligger og sviner og ikke bliver nedbrudt naturligt.
Så har ministeren en holdning til det forslag?
Sophie Løhde (V), 2023-05-09:
Først vil jeg sige i forhold til spørgsmålet omkring afgifter, at jeg synes, det er væsentligt, at vi ikke så at sige kun diskuterer spørgsmålet omkring tobaksafgifter, hvor der jo ganske rigtigt er blevet besluttet en række afgiftsforhøjelser hen over bl.a. den seneste periode, men jo også fra skiftende regeringers side, for der er også hele spørgsmålet omkring afgiftspålæggelsen, for så vidt angår alle de her forskellige nikotinprodukter, som også er noget af det, jeg synes man skal diskutere.
Så er jeg helt enig i, at de her filtre er udtryk for falsk tryghed, og jeg er sådan set klar på at se på spørgsmålet omkring et forbud mod filtre som en del af den samlede diskussion.
Jeg synes da, at vi skal få det hele på bordet og tage en samlet drøftelse blandt Folketingets partier på det her område.
Kim Edberg Andersen (NB), 2023-05-09:
Nu er jeg heldigvis en blød mand, også lidt blødere end fru Mette Thiesen, så vi kan godt sige, at man får en advarsel første gang.
Det er super nemt.
Det er ikke så svært at komme det her til livs, hvis man vil og man ikke bare vil snakke om at lave en ny lovgivning, som vi heller ikke har tænkt os at håndhæve.
Det er egentlig bare det, jeg siger: Vi skal til at være meget mere konsekvente, og hvis folk sælger ulovlige tobaksprodukter i kiosker rundtomkring, skal de jo bare lukkes.
De er jo ikke til gavn for nogen som helst.
Tak for det.
Det vedrører det med at opdele lovforslaget.
Jeg respekterer fuldt ud, at ministeren har gjort klart, at det ikke kommer til at ske, men så sagde ministeren, at dem, der var for det med alderen, også skal forholde sig til det med smagsstoffer.
Men der er jo udelukkende smagsstoffer i opvarmet tobak, og opvarmet tobak bliver jo som udgangspunkt ikke brugt af unge mennesker; det bliver primært brugt til rygeafvænning.
Hvis ministeren er uenig i det, vil jeg meget gerne se det; så må man meget gerne sende det til mig, for så er jeg da selvfølgelig blevet fejlinformeret.
Sådan som jeg ser det, er de her opvarmede tobaksprodukter – nu snakker jeg ikke om dampprodukter, men om opvarmet tobak – altså primært til rygeafvænning.
Det siger jeg, fordi jeg er ked af, at vi gør noget sværere i forbindelse med noget, som teknisk set kan få folk til at holde op med at ryge, for den del af det kan vi godt blive enige om.
Jeg kan så fortælle, at det ikke er førstevalget – det er det måske for 1 pct.
Så det er jo ikke voldsomt, vel?
Det er jo ikke voldsomt mange, der starter med at ryge det her opvarmede tobak.
Mener ordføreren ikke, at vi måske skal holde op med at lave flere love, hver gang der er noget, vi ikke sådan lige kan lide ude i samfundet, og måske tage en tænkepause og sige: Når det ikke virkede i 2019, er det nok heller ikke et forbud, der virker nu?
Måske skal vi bare have en snak med vores børn og unge om, at det ikke er ret sundt – f.eks. i form af OBS-information.
Mike Villa Fonseca (M), 2023-05-09:
Uanset hvilken form for tobak det er, synes jeg, det er vigtigt, at vi kigger ind i at forebygge det, uanset om det lige er det ene eller det andet.
Nu nævner ordføreren så, at det kun er 1 pct., som starter på opvarmet tobak, men så kan man jo kigge på almindelig tobak og tyggetobak og forebygge den vej igennem også.
Jens Henrik Thulesen Dahl (DD), 2023-05-09:
Tak for det, formand.
Man kan diskutere, hvor stort det her forslag er, og om det reelt tager fat i problemer, som er på området.
Og man kan sige, at de puffbarer, som lige blev nævnt af den foregående ordfører, jo allerede er forbudt at sælge i dag, men bliver solgt rundtomkring i stor stil og er nok noget af det, som de unge i høj grad bruger.
Så kan man spørge, om det er lige meget med det her forslag.
Nej, det tror jeg ikke det er.
Jeg tror, at vi er nødt til at tage de små skridt, der nu kan være, og det er også centralt at have nogle regler på tværs af EU, som siger, hvad det er for nogle rammer, der er, for salg af tobaksvarer.
Der ligger sådan set to elementer i det her.
Den ene del er det med, at de opvarmede tobaksvarer med duft og smag skal blive omfattet af det samme forbud, som allerede i dag gælder for cigaretter og rulletobak.
Og den anden del er en indsats i forhold til at sikre alderskontrollen og sikre hjemmel til at lave aldersverificering og skulle lave aldersverificering ved onlinesalg.
Jeg har svært ved helt at se, hvordan det skal kunne lade sig gøre sådan helt i praksis, men det må jo vise sig, og det må være noget af det, man så skal arbejde videre med.
Noget, der er centralt i hele den her diskussion, er jo, at vi skal prøve at få overholdt de grænser, som vi har.
Altså, når unge helt ned til 13-14 år ikke har svært ved at få fat på nikotinprodukter, så har vi selvfølgelig et problem.
Man kan sige, at det her lovforslag jo også understøtter den aftale, der ligger tilbage fra 2019, den nationale handleplan mod børn og unges rygning.
Det var jo, før Danmarksdemokraterne eksisterede, men jeg tror sådan set, at hvis man havde indgået den aftale i dag, så havde vi nok været med i den.
For vi synes, det er helt centralt, at man tager fat på at sikre, at børn og unge så vidt muligt ikke kommer i gang med at ryge, altså at hindre det.
Derfor støtter vi selvfølgelig også det her lovforslag.
Louise Brown (LA), 2023-05-09:
Forbud, forbud, forbud – hvornår har forbud egentlig løst reelle problemer?
Når man laver et forbud, sker der ofte bare det, at dem, der vil have den vare, der nu er forbudt, finder den andre steder og gerne steder, hvor der ikke er nær så meget kontrol med indholdsstoffer eller lignende, eller andre steder, hvor de så i stedet holder hånden under et eller andet kriminelt foretagende via det sorte marked.
Jeg voksede op med en mor, der røg Grøn Cecil.
Det var smøger uden filter og uden mentolsmag.
Det var bare sådan en hardcore havnearbejdersmøg lige ned i lungerne.
Min mor røg, fordi hun godt kunne lide det.
Hun elskede at ryge.
Det ved alle jo.
Det ved de unge også, og hvis de så alligevel træffer det i min optik fjollede valg at begynde at ryge, er de faktisk klar over konsekvenserne.
Det har vi jo formået at gøre dem opmærksom på gennem de sidste mange, mange år.
For selv om det er alment kendt, at det er farligt at ryge, så gør vi alligevel alt muligt for at fortælle dem det en gang til, som om de var lidt smådumme, og det tror jeg faktisk ikke er den bedste måde at vinde lydhørhed på.
Og nej, det er selvfølgelig ikke uden risiko at ryge, hverken traditionelle cigaretter eller de her opvarmede tobaksprodukter, men rigtig meget tyder på, at de opvarmede tobaksprodukter er langt mindre skadelige end f.eks. almindelige cigaretter, bl.a. fordi der ikke sker en forbrænding af tobakken og derved frigives mange af de skadelige og kræftfremkaldende stoffer, der er i tobakken, ikke.
Det konkluderer i hvert fald de britiske og de hollandske sundhedsmyndigheder.
Desuden viser adskillige uafhængige studier, at opvarmet tobak er det tobaks- og nikotinprodukt, der har klart mindst appel til unge.
Under 1 pct. har prøvet opvarmet tobak som deres første tobaks- eller nikotinprodukt.
Det har Sundhedsstyrelsen netop konkluderet i en rapport fra februar i år.
Derfor mener jeg, at vi i stedet bør se på, om ikke de her nye produkter kan bruges til at flytte de rygere, der ønsker at stoppe, fra de meget sundhedsskadelige, traditionelle tobaksvarer over til de mindre skadelige alternativer.
Ja, det ville selvfølgelig være bedst, hvis rygerne helt kvittede tobakken, men der er altså en gruppe mennesker, der enten ikke kan eller vil droppe tobakken helt, og for dem ville det jo være rigtig godt at have muligheden for at bruge et produkt som det, vi nu skal til at begrænse kraftigt ved at indføre et markedsforbud imod det.
Det er da fuldstændig tåbeligt at gøre det endnu vanskeligere for dem, der rent faktisk ønsker at stoppe.
Når det er sagt, er der elementer i lovforslaget, som vi sagtens kan bakke op om, bl.a. forslaget om at stramme alderskontrollen i onlinebutikkerne.
Det er vigtigt, at vi holder fast i, at børn og unge ikke skal bruge nikotinprodukter, og generelt mener jeg, at det halter gevaldigt med den her alderskontrol, både i de fysiske og i de digitale butikker.
Så lad os tage at gøre noget ved det i stedet.
Tak for ordet.
Per Larsen (KF), 2023-05-09:
Tak for det, formand.
Indledningsvis vil jeg gerne tilkendegive, at vi støtter forslaget.
Vi har i Det Konservative Folkeparti i mange år arbejdet for, at børn og unge skal skærmes imod cigaretter og tobak, elektroniske cigaretter og andre ting, men også diverse rusmidler.
Og vi fik jo i forrige valgperiode Folketingets opbakning til at hæve prisen på cigaretter fra 40 kr. til 60 kr., netop for at sikre, at børn ikke køber cigaretter.
Vi lavede også, som flere ordførere har været inde på, sammen her i Folketinget en handleplan om udfasning af rygning på skoler og uddannelsesinstitutioner, som jo også har haft en rigtig god effekt.
Vi støtter selvfølgelig også initiativet her omkring opvarmet tobak, så reglerne følger de regler, der er for cigaretter og andre tobaksvarer, når det gælder salg og markedsføring.
Vi har at gøre med en branche, som har en enorm kreativitet, og som specielt også er rigtig god til at markedsføre produkterne over for børn og unge ...
Hvad sker der med teknikken her?
Jeg kan ikke se, om min taletid er ved at være udløbet.
Nå, men det korte af det lange er, at vi selvfølgelig er nødt til hele tiden at være opmærksomme på, hvad det er, der sker på markedet, fordi de i branchen netop er så kreative, som de er.
Vi har også i flere år haft fokus på at sikre alderskontrol i butikkerne og på internettet.
Her er elektronisk aldersverificering jo et glimrende redskab, som vi også har fremsat forslag om i Folketinget tidligere.
Det løser flere problemer, for når man har et kort med aldersverificering, gør det jo, at man ikke så let kan købe hverken i butikker eller på nettet.
Vores beslutningsforslag B 65 har vi trukket tilbage, fordi vi har haft en dialog med regeringspartierne om, at regeringen ser positivt på det.
Og derfor skal vi prøve at se, om vi ikke kan lande en løsning, sådan at vi får elektronisk aldersverificering i samtlige butikker, hvor der handles varer, som er underlagt lovgivning omkring alder.
For vi kan simpelt hen ikke leve med, at børn og unge køber tobak og alkohol og lattergas og håndkøbsmedicin og andre varer, som de ifølge loven ikke er gamle nok til at købe.
Så det skal vi selvfølgelig undgå.
Så er der også noget i forhold til strafferammerne.
Man kan eksempelvis se, at hvis en slagter kommer til at lave en forkert varedeklaration på en postej, så kan fødevaremyndighederne udstikke en administrativ bøde på 40.000 kr., men når Sikringsstyrelsen opdager, at der foregår noget uregelmæssigt i forhold til salg af de her aldersklassificerede varer til børn og unge, så skal de først henvende sig til politiet og bede dem om at rejse en sag.
Det synes jeg er et stort paradoks, i forhold til hvordan man i Fødevarestyrelsen har andre midler at tage i anvendelse.
Det korte af det lange er, at vi støtter det her forslag.
Tak for ordet.
Peder Hvelplund (EL), 2023-05-09:
Tak for det, formand.
Jeg vil også gerne starte med at sige, at i Enhedslisten støtter vi det her lovforslag, og jeg har lovet at hilse fra Alternativet og sige, at det gør de også.
Der er ikke nogen tvivl om, at hele spørgsmålet om rygning og særlig det, at vi har en tobaksindustri, som meget aggressivt markedsfører, særlig med henblik på at få især børn og unge til at komme ind i et afhængighedsforhold, som det er umådelig svært at komme ud af igen, er en enorm problemstilling.
Vi har jo en tobaksindustri, som er meget optaget af at få kunder ind i butikken, for de ved, at det er umådelig svært at finde ud af den igen, selv om man gerne vil.
Det er klart, at det er en kilde til en stor ansporing til at kunne tjene penge på det område, og derfor er det også nødvendigt at sikre, at vi regulerer det netop for både at kunne forebygge, at mange kommer ind i et afhængighedsforhold, som de har svært ved at komme ud af igen, men også for at sikre både den enkeltes sundhed, men også folkesundheden generelt.
Men vi bakker op om lovforslaget, og vi bakker sådan set også op om det med, at man styrker kontrollen.
Det kunne være det, som den konservative ordfører, hr. Per Larsen, nævnte tidligere om aldersverificering, og det kunne også være det, som flere andre organisationer har foreslået, nemlig spørgsmålet om at bruge mysteryshoppere til at sikre, at de regler, vi reelt har i forhold til det, også bliver overholdt.
Jeg synes også, det er et væsentligt element, at vi får styrket hele indsatsen for at hjælpe de mennesker, som er kommet ind i et afhængighedsforhold, som de efterfølgende ønsker at komme ud af, men har umådelig svært ved.
Mange af de forebyggelsesinitiativer, vi kender i dag, er jo forebyggelsesinitiativer, som primært er målrettet den velstillede middelklasse, altså folk med et overskud, som har mulighed for at benytte sig af det, men behovet for at komme ud af nikotinafhængighed er jo akkurat lige så stort for f.eks. socialt udsatte, men det er meget få initiativer, vi har til at kunne hjælpe den målgruppe.
Så det er også et af de elementer, vi gerne så man fik styrket.
Men generelt bakker vi op om initiativer, der kan være med til at begrænse tobaksindustriens eller nikotinindustriens umådelige kreativitet i forhold til at lokke mennesker ind i et afhængighedsforhold, som de efterfølgende har et stort ønske om at komme ud af, men som bare er rigtig svært.
Derfor bakker vi op om det her lovforslag, og jeg skulle som sagt hilse fra Alternativet og sige, at det gør de også.
Stinus Lindgreen (RV), 2023-05-09:
Mange tak, formand.
Tilbage i december 2019 var jeg som dengang relativt nyt folketingsmedlem med til at indgå min første store politiske aftale med en handlingsplan imod børn og unges rygning sammen med flere af de gode kolleger, der sidder her i salen.
Deri tog vi en række vigtige skridt i forhold til pris, indpakning, smagsstoffer og en række andre ting.
Det er dog ingen hemmelighed, at vi gerne vil gå endnu videre i Radikale Venstre.
Rygning er fortsat en hovedårsag til sygdom og forebyggelige dødsfald i Danmark, og nikotin er stadig væk et af de mest vanedannende stoffer, vi kender.
Derfor så vi gerne, at prisen kom endnu højere op, og at vi tog flere skridt for at begrænse salget, så børn og unge ikke bliver afhængige.
I dag kan vi så læse, at butikskæden Lidl vil stoppe salget af tobaksvarer i alle deres nyåbnede butikker og udfase det i alle de resterende butikker frem mod 2029.
Samtidig har Kræftens Bekæmpelse og Hjerteforeningen forleden foreslået at forbyde cigaretfiltre, fordi det ud over at være en miljømæssig katastrofe også er en sundhedsmæssig fadæse.
Det er også et forslag, som vi i Radikale Venstre bakker op om, og som vi endda selv har foreslået tidligere.
Det er heller ikke så længe siden, at vi på TV 2 kunne se en dokumentar, der viser, hvordan tobaksindustrien forsøger at opbygge og fastholde unge mennesker i afhængighed.
På det bagtæppe skal vi så i dag diskutere et lovforslag, der implementerer en ændring i et EU-direktiv, og som bl.a. har de konsekvenser, at man ikke længere må markedsføre opvarmede tobaksvarer med aromastoffer, og at alderskontrollen skærpes ved onlinesalg.
Det er alt sammen rigtig gode idéer, som vi i Radikale Venstre bakker op om, og vi er også altid klar til at drøfte yderligere skridt, hvis ministeren skulle finde på at invitere Folketingets partier over til kaffe.
Tak for ordet.
Kim Edberg Andersen (NB), 2023-05-09:
Det er sjældent, at forbud på tobaksområdet har virket til ret meget.
Alligevel er det tydeligvis det, det her er.
Det er noget, som jeg tidligere gav venstrefløjen skylden for, og der må jeg så køre Moderaterne og Venstre over på venstrefløjen, for det her er bare endnu et forbud.
Det vil man nu gøre sværere, og det synes jeg er problematisk.
Der har været folk, der har været rygere, heroppe, og de ved alle sammen, at man bliver voldsomt afhængig af at ryge.
Derfor er vi også alle sammen enige om, at det skal vores børn ikke gøre.
De skal være voksne, før de får lov at træffe det valg.
De regler har vi sjovt nok også, men vi håndhæver dem ikke, som fru Mette Thiesen også forklarede.
Snus, der er voldsomt afhængighedsskabende, bliver brugt rigtig meget af unge mennesker.
Som sådan lidt en bondekarl fra Nordjylland har jeg været voldsomt overrasket over, hvad man egentlig kan finde af gode ting i kioskerne her i Københavnsområdet.
Det er helt vildt, hvad jeg kan få lov at handle herovre, som jeg aldrig nogen sinde ville have en chance for at komme i nærheden af nede i den lokale kiosk ovre ved os – nej, den er lukket, men den lokale brugs så.
Vi skal til at håndhæve det her i stedet for at finde på nye regler, vi alligevel ikke håndhæver.
Jeg er fuldstændig enig, og jeg håber, at det bliver delt op, sådan at vi kommer til at håndhæve en højere aldersgrænse, for det er faktisk det eneste i det her forslag, som jeg er helt enig i.
Vi skal håndhæve aldersgrænsen.
Vi skal være de voksne politikere, der siger til folk, at 18 år mener vi, og lad nu være med at sælge til børn under 18 år.
Det er skadeligt, og de skal ikke lokkes til det.
De er ikke klar til at overse konsekvenserne af det.
Det skal vi håndhæve, og der er jeg faktisk enig med Dansk Folkeparti: Lad os endelig lukke dem – endelig!
For der er ikke nogen, der er i tvivl, når de sælger de her ulovlige ting.
De sælger dem, fordi der er forretning i dem, og det er pivulovligt.
Det ville aldrig blive accepteret på andre områder, men det gør vi herovre i nogle kiosker.
Og vi ved, de er der.
Jeg har fået københavnske kanaler på mit fjernsyn, og der har jeg set historier om, hvad de handler herovre af opioider osv.
Jeg tænker, at hvis en journalist kan finde dem, kan det ikke passe, at vi ikke har en betjent, der også kan.
Men vi lukker det ikke, og så er det der bare igen næste uge.
Det stemmer vi selvfølgelig for i Nye Borgerlige, når det kommer.
Selvfølgelig skal de lukkes første gang og konsekvent, og er det udlændinge, må de også godt blive hjemsendt efter første dom.
Nye Borgerlige kommer ikke til at støtte forslaget, som det er nu.
Vi håber ligesom Dansk Folkeparti, at I deler det op, for så vil vi hjertens gerne stemme for alderskravet.
Men opvarmet tobak er primært et tobaksafvænningsprodukt, og der er jeg altså uenig.
Det skal hjælpe folk, som har været så uheldige ikke at have haft politikere, der tidligere i deres liv har hjulpet dem med ikke at træffe dårlige valg, inden de blev voksne, ud af rygning.
Mike Villa Fonseca (M), 2023-05-09:
For jeg er meget enig i ordførerens idé om, at vi skal håndhæve aldersgrænsen på 18 år, men realiteten er jo bare, at de starter, allerede når de er 14 år, med langt de fleste af de tobaksting, som allerede eksisterer, ikke kun i kioskerne, men som også bliver solgt over Snapchat, TikTok, Instagram og andre steder.
Så hvordan skal vi eventuelt håndhæve det her bedre?
Kim Edberg Andersen (NB), 2023-05-09:
Du vil aldrig nogen sinde kunne gøre det fuldstændig umuligt at skaffe ulovlige varer.
Det vil du ikke kunne.
Altså, godt nok er vi ude på landet hjemme ved mig, men jeg har da overværet en enkelt eller to, som også har røget hash, og det er da bestemt heller ikke lovligt.
Alting kan skaffes, hvis man vil.
Men virkeligheden er, at hvis vi slår ned på de åbenlyse salgssteder, hvor man kommer, og får taget det skidt af hylderne og får lukket de steder, hvor man gør det, så bliver det alt andet lige sådan lidt sværere at gå til den lokale pusher for at få en tobakspose, du kan putte i munden.
Skal vi ikke bare plukke de lavthængende frugter først?
Vi ved, at de er der, så lad os da få dem lukket.
Mike Villa Fonseca (M), 2023-05-09:
Jamen hvad tænker ordføreren så?
Skal vi give en højere bøde, eller skal vi eventuelt lave et forbud, så man fremadrettet ikke må sælge tobak i de her kiosker eller i supermarkedet?
Sophie Løhde (V), 2023-05-09:
Som jeg var inde på i min indledende besvarelse, er det velkendt, at der er faglige uenigheder på det her område.
Det er der i Danmark, og det er der i øvrigt også internationalt.
Og det er jo netop også derfor, jeg synes, det er godt, at Sundhedsstyrelsen er i gang med en aktuel revision af den eksisterende vejledning, så vi på den måde kan få den nyeste faglige viden på området og dermed også anbefalingerne for området, i forhold til hvordan det fremadrettet skal være i Danmark.
Mikkel Bjørn (DF), 2023-05-09:
Når vi har at gøre med børn, som bliver medicinsk kastreret – de bliver sterile resten af deres liv, de kan ikke nogen sinde få børn igen – og vi ved, at langt hovedparten af de her børn helt naturligt vokser fra den her tilstand i løbet af deres pubertet, hvordan kan vi så forsvare og fortsætte den praksis?
Det spørger jeg igen ministeren om.
Sophie Løhde (V), 2023-05-09:
Jeg synes helt ærligt, at det er, som om man ikke ønsker at lytte til det, der er min indgang til det her, som også er fuldstændig på linje med andre behandlinger, vi har i vores sundhedsvæsen.
Der er en faglig uenighed på det her område.
Den kan jeg ikke gøre op med.
Jeg konstaterer også, at det, i og med at vi har at gøre med områder, hvor der er en meget lille gruppe af patienter, så også er sværere at trække en meget klar evidens frem, og det gælder også på andre områder i sundhedsvæsenet.
Vi har bare det princip i Danmark, at vi jo ikke sidder her og stemmer om, hvilke behandlinger vi så skal tage ud af sundhedsvæsenet, når der ligger en lægefaglig vurdering indstillet af Danmarks øverste sundhedsmyndigheder, som de så er kommet med i deres vejledning til os.
Louise Brown (LA), 2023-05-09:
Jeg skal bare spørge ministeren om noget.
Det, jeg hører ministeren sige, er, at der faktisk ikke er hundrede procents sikkerhed for diagnostikken i forhold til de her børn, og når der nu ikke er det, ville det så ikke give mening at sætte det her på hold, indtil der er et grundlag, sådan som ministeren fortæller at sundhedsmyndighederne er ved at undersøge nærmere?
Sophie Løhde (V), 2023-05-09:
Hvis vi skal anlægge det princip, at vi skal have hundrede procents sikkerhed for vores behandlinger i sundhedsvæsenet, så skal I bare lige vide, hvilken opgave I lige har sat jer selv på, i forhold til hvad vi skal have bremset af behandlinger i sundhedsvæsenet i morgen.
Lad os tage det seneste eksempel på kræftområdet, som der har været meget stor debat om, hele den behandlingsform, der bliver diskuteret på Aarhus Universitetshospital, den såkaldte HIPEC-behandling.
Den er der kæmpe faglig uenighed om, for bare at tage et meget, meget konkret eksempel, som har været fremme i medierne på det seneste.
Men jeg har ikke hørt på nogen andre områder, at vi begynder at sige, at vi ikke længere vil respektere, at vi har en øverste sundhedsfaglig myndighed i Danmark, som vi har sat til hele tiden at følge et område, og at vi så kan håndtere, at der er faglige uenigheder, og agere og handle undervejs, i takt med at vi får mere viden, og dermed også sikre, at vi har det bedst mulige faglige grundlag at stå på, også på det her område.
Louise Brown (LA), 2023-05-09:
Men skal vi så bare acceptere, at der er nogle børn, der får ødelagt deres krop og måske fremtid, for at andre børn kan blive behandlet for deres kønsdysfori?